Raportti Tehtävä 12 - Luo webbisivusto – Harjoitustehtävä

Alun perin sivuni aiheena oli eläinyhdistyksen sivut kissojen omistajille ja niistä pitäville, mutta koin että aiheesta on vaikea keksiä jokaiselle sivulle selkeä rooli. Tein 8 tehtävää varten wireframen mukaisen sivun eläinyhdistykselle, mutta päätin tätä tehtävää varten vaihtaa sisältöä lomamatkojen myyntiin liityvään sivuun, pitäen saman rakenteen. Huomasin kuitenkin, että osa elementeistä ja rakenteista ei sopinut uutta sisältöä varten. Tein siis uuden wireframe-mallin uutta sisältöä varten. Olin aiemmin tehnyt suuren osan tekstistä, kuvista sekä navigaatiopalkista ja footerista Bootstrapin grideillä, mutta tämä johti siihen että elementit oli vaikea järjestellä wireframeni mukaan. Muutin rakennetta niin, että navigaatiopalkki käyttää bootstrapin omaa luokkaa ”navbar” sekä ”navbar-expand-sm” jotta palkki mukautuu näytön kokoon. Sen lisäksi laitoin Css-tiedostossani navbarin sijainnin pysyväksi komennolla ”position:fixed;”, jotta se näkyy vaikka selaisin sivua alaspäin. Footerin tein div-elementin sisälle ja määrittelin sen sijainnin myös pysyväksi.

Kuvat ja tekstit ovat tiedostossa joko sellaisenaan, tai div elementin sisällä, jotta niiden sijaintia voidaan muokata joustavammin kuin gridillä. Vaikeuksia oli eniten siinä että saisin gridin elementit wireframe mallin osoittamiin kohtiin, sillä jokainen elementti oli tasaisen etäisyyden etäällä toisistaan vaakatasossa. Mallissa toisen sivun kuvat olivat allekkain ja tekstit olivat kuvien vieressä oikealla puolella joten päätin luopua gridin käytöstä ja asettaa elementit vain div elementtien sisään. Kuvat ja tekstin sain mukautumaan näytön kokoon käyttämällä @media sääntöä, jolla loin ehdollisuutta sivulle, niin että Div-elementin sisällä olevat kuvat ja teksti ovat display tyyppiä inline-block, kun näyttökoko on leveydeltään 576px tai vähemmän. Näin tekstit asettuvat kuvien alle kun käytössä on pienempi näyttö. Minulla oli vaikeuksia saada teksti näkyviin pienemmällä näytöllä, koska pysyvässä asennossa oleva navigaatiopalkki meni tekstin päälle pienemmillä ruuduilla. Tämän takia lisäsin @media säännön alle myös ehdollisuuden, jossa otsikoiden ylämarginaali on suurempi kun näyttökoko on 576px leveä tai pienempi. Näin otsikot eivät jääneet navigaatiopalkin alle pienellä ruudulla, eivätkä otsikot olleet liian alhaalla tietokoneen näytöllä.

Ensimmäinen sivu on tyypillinen esittelysivu, jossa sivustolla kävijä toivotetaan tervetulleeksi. Otsikko ja kuva esittelevät sivuston kävijälle, ja antavat idean siitä mikä on sivun tarkoitus. Toisella sivulla esitellään sivuston tarjolla olevat matkakohteet kuvien ja kohteita kuvailevien tekstien avulla. Kolmannella sivulla on matkakohteiden hinnasto table-elementti taulukossa. Taulukko oli helppo ja selkeä tapa ilmaista jokaisen kohteen hinta. Minulla oli vaikeuksia saada taulukkoa reagoimaan näytön kokoon ilman että taulukko veisi koko sivun leveyttä tietokoneen ruudulla. Päädyin käyttämään bootstrapin luokkaa ”table-responsive-sm” responsiivista taulukkoa varten. Sain taulukon keskitetyksi pienentämällä sen leveyttä 50% ja laittamalla sen marginaalin automaattiseksi komennoilla width:50%; ja margin:auto;. Laitoin leveyden määrittelevän komennon loppuun lisäyksen ”!important” jotta bootstrapin taulukkoluokan määritykset leveydelle eivät korvaa omia määrityksiäni.

Viimeisellä sivulla on lomake johon käyttäjä voi kirjoittaa yhteystietonsa, ja valita haluamansa kohdemaan jonka matkan ostaisi lomarannalta. Käyttäjä voisi myös kirjoittaa lisätietoja ja saada sähköpostiinsa markkinointia haluamansa mukaan, jonka jälkeen lomakkeen tiedot lähetettäisiin erilliselle maksusivulle, jos sellainen olisi tehty, ja johon käyttäjä ohjattaisiin painamalla nappia ”Siirry maksamaan”. Yritin jäljitellä verkko-ostoksille tyypillisten lomakkeiden piirteitä mahdollisuuksien mukaan. Useissa lomakkeissa kysytään käyttäjältä lupaa lähettää markkinointiviestejä sähköpostiin ja on mahdollisuus antaa palautetta tai lisätietoja. Alun perin lisätietoja käsittelevä tekstikenttä oli tehty tyypillä ”text”, kuten kentät nimeä ja sähköpostiosoitetta koskien olivat tehty. Halusin, että lisätietokentällä on useampi rivi, johon voi kirjoittaa tekstiä, koska käyttäjä voisi kirjoittaa paljonkin tietoa. Muutin tekstikentän kokoa suuremmaksi tämän takia parametrillä ”size=’80’”, mutta kenttään kirjoitettava teksti jatkoi silti samalla rivillä. Päätin käyttää ”textarea” tyyppistä elementtiä sen sijaan. Uusi elementti toimi kuten piti, ja teki rivinvaihdon, kun teksti pääsi laatikon päätyyn edellisellä rivillä.